
Povzetek revizijskega poročila
Pravilnost poslovanja Urada predsednika Republike Slovenije 
Računsko sodišče je izvedlo revizijo pravilnosti poslovanja Urada predsednika Republike Slovenije. Cilj revizije je bil izrek mnenja o pravilnosti poslovanja Urada predsednika Republike Slovenije v letu 2024.
Računsko sodišče je o pravilnosti poslovanja Urada predsednika Republike Slovenije v letu 2024 izreklo mnenje s pridržkom, ker je ugotovilo, da je v naslednjih primerih posloval v neskladju s predpisi, notranjimi akti in pogodbenimi določili:
funkcionarja ni napotil na varnostno preverjanje za dostop do tajnih podatkov, čeprav je bilo dovoljenje za dostop do tajnih podatkov v sistemizaciji delovnih mest določeno kot posebni pogoj za zasedbo navedene funkcije;
javni uslužbenki je napačno upošteval napredovalno obdobje in ji posledično nepravilno določil plačni razred ter ji v letu 2024 izplačal za ocenjenih 1.282 EUR previsok znesek;
3 javnim uslužbencem je odredil nadurno delo v obsegu, ki je presegal zakonsko dovoljen obseg 20 ur nadurnega dela na mesec;
zaposlenemu je odrejal in izplačal vsakomesečno stalno pripravljenost, čeprav potreba za to ni bila izkazana v obsegu, ki bi utemeljeval njeno odreditev;
v razpisno dokumentacijo je vključil pogoj, ki je presegel zahteve, ki so potrebne za zagotovitev, da ima kandidat ali ponudnik ustrezne tehnične in strokovne sposobnosti za izvedbo javnega naročila;
v 2 primerih je v pogodbah napačno določil indeks cen za valorizacijo denarnih obveznosti;
plačal je račun v znesku 9.565 EUR za izdelavo aplikacije za beleženje dogodkov in obveznosti, čeprav pogoj za prevzem storitev in s tem za plačilo v celoti ni bil izpolnjen;
v 1 primeru oddaje evidenčnega javnega naročila je k oddaji ponudbe povabil zgolj 1 ponudnika, pri čemer ni pridobil informacij o cenah zadevnih storitev in o tem ni naredil pisnega zaznamka;
v več primerih evidence uporabe službenih vozil niso vsebovale vseh predpisanih podatkov;
1 	refundacijskega zahtevka ni izstavil, 1 pa ni plačal v istem proračunskem letu.
Računsko sodišče od Urada predsednika Republike Slovenije ni zahtevalo predložitve odzivnega poročila, saj je Urad predsednika Republike Slovenije med revizijskim postopkom sprejel ustrezne popravljalne ukrepe za odpravo razkritih nepravilnosti. Računsko sodišče je Uradu predsednika Republike Slovenije podalo priporočilo za izboljšanje poslovanja.

